आफिस में चीफ साहब अपने अमले के साथ मुझसे पहले ही आ गए थे। मैं आकर सीट पर बैठा ही था कि चीफ साहब ने आदेश दिया कि बाकी सामान आप रख लें और बोतल मुझे दे दें। अब मुझे उस पत्रकार की बात का मतलब समझ आया। मैंने बोतल देने से मना कर दिया तो चीफ साहब ने धमकी सी देते हुए कहा कि बोतल तो देनी पड़ेगी और इतना कह कर वह खड़े हो गए। मैं भी तन कर बोला- देखें कौन लेता है भला। मेरे तेवर देख कर चीफ साहब बैठ कर मुझे घूरने लगे। बाकी लोग इसके मजे ले रहे थे। एक साथी ने फबती कसी। सर जी इन तिलों से आप तेल नही निकाल सकते। अब मेरी समझ में आया कि चार रिपोर्टर चार बोतलों के लिए गए थे। एकाध साथी ने कहा भी कि यार बोतल दे दो, तुम्हारे किस काम की है, चीफ रिपार्टर से पंगा लेना ठीक नहीं। मुझे भी जिद हो गई थी। मैं बोतल घर ले आया और टांड पर रख दी और भूल गया।